《剑歌行发桂林作》
明代·黄佐

对酒剑歌行路难，墨云当天凝作山。渴龙怒卷海涛立，空林飒飒如人入。

跳珠白雨腾玄间，回看平陆皆成滩。仆夫戒予行莫急，苍皇中道何嗟及。

停车拱极之飞楼，紫骝不嘶旌旆愁。踆乌扬光忽垂地，驿吏冲泥亦来至。

翼予乘霁上前途，斧薪作糜勤仆夫。逡巡饭罢出林薄，麦雉引雏鸣角角。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。